Прво велико међународно такмичење на коме је наступио, било је светско првенство у малим базенима у Виндзору 2016, где је освојио и прву медаљу у каријери, сребро у трци штафета на 4×200 слободно. Годину дана касније имао је успешан деби и на првенствима света у великим базенима, пошто је на Првенству које је те године одржано у Будимпешти освојио бронзану медаљу као члан америчке штафете на 4×200 слободно. Поред Грота који је у финалу те трке пливао четврту измену, за америчку штафету су пливали још и Блејк Пјерони, Таунли Хас и Џек Конгер. На истом првенству пливао је и у финалним тркама на 400 и 800 метара слободним стилом (7. и 8. место).